B4-0753, 0773, 0789, 0794, 0804, 0810 και 0825/95

Ψήφισμα σχετικά με την κατάσταση στη Ρουάντα

Το Ευρωπαϊκό Κοινοβούλιο,

- υπενθυμίζοντας τα προηγούμενα ψηφίσματά του και τις πρωτοβουλίες του σχετικά με την κατάσταση στη Ρουάντα, ιδίως εκείνα της 15ης Σεπτεμβρίου 1994 ((ΕΕ C 276 της 3.10.1994, σ. 17)), της 27ης Οκτωβρίου 1994 ((ΕΕ C 323 της 21.11.1994, σ. 160)), την έκτακτη σύγκληση της Διάσκεψης των Προέδρων στις 26 Ιουλίου 1994, τις συστάσεις της αποστολής του Κοινοβουλίου που επισκέφθηκε τη Ρουάντα από 27 έως 31 Ιουλίου 1994 και το ψήφισμα σχετικά με τα αποτελέσματα αυτής της αποστολής που εγκρίθηκε στο πλαίσιο της συνόδου της Συνέλευσης Ίσης Εκπροσώπησης ΑΚΕ-ΕΕ στο Ντακάρ τον Ιανουάριο του 1995,

A. συγκλονισμένο από την φρικτή σφαγή που εκτυλίχθηκε στις 22 Απριλίου 1995 στο στρατόπεδο των προσφύγων στο Kibeho, όπου χιλιάδες ατόμων σφαγιάσθηκαν από τον Πατριωτικό Στρατό της Ρουάντα,

B. κρίνοντας ότι γεγονότα τοιαύτης κρισιμότητος δεν μπορούν παρά να δυσκολέψουν την επιστροφή των προσφύγων και των εκτοπισμένων, γεγονός ωστόσο που αποτελεί απαραίτητη προϋπόθεση για την εθνική συμφιλίωση καθώς και για την επίτευξη ειρηνικής και βιώσιμης λύσης του προβλήματος της Ρουάντα,

Γ. λαμβάνοντας υπόψη ότι οι μέχρι στιγμής διεθνείς ενέργειες δεν είχαν τα αναμενόμενα αποτελέσματα σε ό,τι αφορά την ειρήνευση της χώρας και την επιστροφή των προσφύγων και εκτοπισμένων στις εστίες τους με τις αναγκαίες για την ασφάλειά τους εγγυήσεις, παρά τις προσπάθειες που κατέβαλαν τόσο η Κυβέρνηση της Ρουάντας όσο και οι διεθνείς και οι Μη Κυβερνητικές Οργανώσεις,

Δ. εκτιμώντας ότι η διεθνής κοινότητα είχε δεσμευθεί να καταβάλει 600 εκατ. δολάρια περίπου για την ανασυγκρότηση της χώρας αλλά ότι, μέχρι σήμερα, δεν έχει τηρήσει την υπόσχεσή της,

Ε. εκτιμώντας ότι οι προβλεφθέντες για την επανένταξη των προσφύγων πόροι καλύπτουν μόλις το 15% των αιτημάτων της κυβέρνησης της Ρουάντα, ενώ οι πόροι αυτοί αποτελούν βασικό παράγοντα για τη συμφιλίωση που είναι απαραίτητη για να υπάρξει σταθερότητα στη χώρα,

ΣΤ. υπενθυμίζοντας ότι η κατάσταση στην οποία βρίσκονται από ανθρωπιστικής άποψης οι πρόσφυγες έχει επιδεινωθεί κατά τους τελευταίους μήνες,

Ζ. ανησυχώντας για τη χαλαρή αντίδραση της κυβέρνησης του Kigali ενώπιον της σφαγής του Kibeho,

Η. ανησυχώντας για τις συνθήκες κράτησης στις φυλακές της Ρουάντα όπου συνωστίζονται ύποπτοι για πράξεις γενοκτονίας,

Θ. ανησυχώντας για το αίσθημα ανασφάλειας που κυριαρχεί μεταξύ του πληθυσμού καθώς και για την αύξηση του φόβου που επικρατεί ως συνέπεια των συλλήψεων, των σφαγών, των δολοφονιών, των βιασμών των κατασχέσεων περιουσιακών στοιχείων και της τυφλής βίας,

Ι. ανησυχώντας επίσης για τη συνεχιζόμενη κρίση στο Μπουρούντι, που υπονομεύει τη σταθερότητα της χώρας και δημιουργεί τον κίνδυνο νέας έκρηξης μαζικής βίας,

1. καταδικάζει τη σφαγή των προσφύγων Χούτου στο στρατόπεδο του Kibeho[semigr ]

2. καλεί την κυβέρνηση της Ρουάντα να συνεργασθεί πλήρως με την ανεξάρτητη διεθνή εξεταστική επιτροπή που συνεκλήθη για την εξακρίβωση των υπευθύνων της σφαγής προκειμένου να προσαχθούν το συντομότερο δυνατό ενώπιον της δικαιοσύνη[semigr ]

3. καλεί την ΕΕ και τα κράτη μέλη της να εργαστούν για την ταχεία εφαρμογή της αποφάσεως του Συμβουλίου Ασφαλείας των Ηνωμένων Εθνών που αφορά την δημιουργία ενός διεθνούς δικαστηρίου που θα δικάζει τους υπαίτιους της γενοκτονίας, απαραίτητη προϋπόθεση για την εθνική συμφιλίωση[semigr ]

4. καλεί τις χώρες, που σήμερα παρέχουν άσυλο σε εγκληματίες πολέμου από τη Ρουάντα, να τους παραδώσουν για να δικασθούν από το Διεθνές Δικαστήριο που έχει συσταθεί γι´ αυτό το σκοπό[semigr ] εκφράζει την ικανοποίησή του για τη σύλληψη στο Βέλγιο του κ. Alphonse Higanivo και του κ. Vincent Ntezimana, που θεωρούνται και οι δύο ως ύποπτοι για πράξεις γενοκτονίας[semigr ] ζητεί από τα κράτη μέλη να συλλάβουν τους υπόπτους γενοκτονίας οι οποίοι ευρίσκονται στην επικράτειά τους[semigr ]

5. υπογραμμίζει την άμεση ανάγκη να εγγυηθούν τα Η.Ε., το συντομότερο δυνατό, την ασφάλεια στους καταυλισμούς των προσφύγων και των εκτοπισμένων στο Ζαΐρ, το Μπουρούντι, την Τανζανία και την Ουγκάντα, δεδομένου ότι αποτελούν συχνά τον τόπο ανασύστασης των ενόπλων ομάδων που ευθύνονται για τη γενοκτονία του 1994[semigr ]

6. ζητεί από τις αρχές της Ρουάντα να σεβασθούν τα ανθρώπινα δικαιώματα και να εγγυηθούν την ασφάλεια όλων των αμάχων σε όλη τη χώρα, και να μην λάβουν μέτρα που θα θέτουν σε κίνδυνο την επιστροφή των προσφύγων και τη διαδικασία εθνικής συμφιλίωσης[semigr ]

7. ζητεί από τα κράτη μέλη της Ευρωπαϊκής Ένωσης που είναι μόνιμα μέλη του Συμβουλίου Ασφάλειας των Ηνωμένων Εθνών να προωθήσουν στους κόλπους του την υιοθέτηση των αναγκαίων μέτρων για να σταματήσουν οι σφαγές στη Ρουάντα[semigr ]

8. ζητεί επίμονα από το Συμβούλιο Ασφαλείας να λάβει τα αναγκαία μέτρα προστασίας για την επιστροφή των προσφύγων στις εστίες τους[semigr ]

9. ζητεί από την ECHO να αναλάβει στρατηγικό ρόλο στο συντονισμό με τις ΜΚΟ και τους διεθνείς οργανισμούς στον τομέα της ανθρωπιστικής βοήθειας στις χώρες της περιοχής αυτής και ιδίως στα στρατόπεδα των προσφύγων στο Ζαΐρ, τη Ρουάντα και το Μπουρούντι[semigr ]

10. απευθύνει έκκληση στην Επιτροπή να παράσχει επειγόντως ουσιαστική συνδρομή για την αποκατάσταση της λειτουργίας του δικαστικού συστήματος στη Ρουάντα και τη βελτίωση των συνθηκών κράτησης[semigr ]

11. καλεί την Επιτροπή να προχωρήσει στη συγκεκριμενοποίηση της βοήθειας που υποσχέθηκε στην Κυβέρνηση της Ρουάντας, επιμένει δε ότι δεν πρέπει να μειωθεί η ανθρωπιστική βοήθεια και συνδρομή για την ανοικοδόμηση της χώρας[semigr ]

12. υποστηρίζει με σθένος τη διοργάνωση, υπό το πνεύμα των συμφωνιών της Arusha και με τη συμμετοχή όλων των δημοκρατικών δυνάμεων της κοινωνίας της Ρουάντα, «Περιφερειακής Διάσκεψης για την ειρήνη, την ασφάλεια και τη σταθερότητα», σύμφωνα με την επιθυμία του Συμβουλίου Ασφαλείας των Η.Ε. και του Συμβουλίου και Επιτροπής, καλεί δε την κυβέρνηση της Ρουάντα και των άλλων χωρών των Μεγάλων Λιμνών να αξιοποιήσουν αυτή την ευκαιρία[semigr ]

13. ζητεί από το Συμβούλιο να τηρήσει τις δεσμεύσεις που ανέλαβε έναντι του συνόλου των χωρών της περιοχής και να υποβάλει έκθεση στο Κοινοβούλιο σχετικά με τη συνέχεια που δόθηκε στα ψηφίσματα του Σώματος[semigr ]

14. αναθέτει στον Πρόεδρό του να διαβιβάσει επειγόντως το παρόν ψήφισμα στο Συμβούλιο, την Επιτροπή, τις κυβερνήσεις και τα κοινοβούλια των κρατών μελών, καθώς και στην Κυβέρνηση της Ρουάντα, τον Γενικό Γραμματέα των Ηνωμένων Εθνών, τον Πρόεδρο του Συμβουλίου Ασφαλείας, τον Γενικό Γραμματέα της Ο.Α.Ε. καθώς και στους συμπροέδρους της Συνέλευσης Ίσης Εκπροσώπησης ΑΚΕ/ΕΕ.